Vann sig í gegnum gagnrýnina : „ Ég er ekkert öðruvísi en hver annar “ Alda Karen Hjaltalín er væntanleg til landsins með nýtt námskeið í lok febrúar . Hún segir gagnrýnina í kjölfar síðasta námskeiðs hafa styrkt sig og segist hafa fundist súrrealískt að sjá sjálfa sig í Áramótaskaupinu . Alda Karen er þakklát fyrir gagnrýnina og hlakkar til að deila reynslu sinni með Íslendingum . Mynd / Ernir Mánudagur 13. janúar 2020 Auglýsing Alda Karen Hjaltalín er þessa dagana á fullu við það að undirbúa þriðja Life Masterclass námskeið sitt sem hún mun halda í Hörpu þann 28. febrúar næstkomandi . Á síðasta ári seldist upp á námskeið Öldu sem fjallaði aðallega um andlega heilsu og bar heitið „ Þú ert nóg “ . Alda sætti mikilli gagnrýni í fjölmiðlum í kjölfar ummæla sem hún lét falla í Ísland í dag og Kastljósi og í viðtali við Fréttablaðið segist Alda hafa lært mikið af þeirri reynslu . Nú stefnir Alda á að koma tvíefld til baka með enn frekari reynslu í bakpokanum sem hana hlakkar til að deila með Íslendingum . Aðspurð út í tilfinninguna sem Alda upplifði þegar hún sá sjálfa sig tekna fyrir í Áramótaskaupinu í kjölfar gagnrýninnar viðurkennir Alda að það hafi verið mjög skrítið . „ Það var sjúklega súrrealískt að sjá sjálfa mig í skaupinu . Ég var búin að heyra af þessu þar sem ég þekki mikið af fólki í skemmtana bransanum eftir að ég starfaði á Saga Film . En ég var að ferðast á gamlársdag og daginn eftir og er líka fimm tímum á eftir svo að ég var ekki búin að sjá Áramótaskaupið en fjölskylda mín sendi mér samt einhver myndbönd . Ég horfði svo loksins á það allt um daginn og mér fannst það fáránlega fyndið . Hún Dóra náði mér svo ógeðslega vel , stelpan gerði heimavinnuna sína og hún var svo ótrúlega góð , “ segir Alda í viðtali við Fréttablaðið . „ Það geta allir bætt sig alltaf , líka ég . “ Gagnrýnin það besta sem hefur komið fyrir hana Alda segist alltaf hafa tekið gagnrýni rosalega vel en viðurkennir þó að hún sé ekkert öðruvísi en hver önnur manneskja . „ Gagnrýnin sem ég sætti í fyrra kom aðallega vegna þess sem ég sagði í Ísland í dag og Kastljósinu . Hún átti alveg rétt á sér og ég var algjörlega sammála því sem var gagnrýnt . Ef ég hefði í alvörunni haldið að það að segja „ þú ert nóg “ væri nóg fyrir svona stórt vandamál þá væri ég ekki að senda allan þennan pening í þessi forvarnarsamtök . Á endanum var þetta það besta sem gat komið fyrir mig , ég hefði aldrei selt upp án þess og ég er líka þakklát fyrir það að Íslendingar eru mjög gagnrýnir . Það á að gagnrýna fólk , við lærum mest á því . Gagnrýni er mjög mikilvægt tól fyrir okkur sem við eigum að nota til þess að bæta okkur . Það geta allir bætt sig alltaf , líka ég . Þannig að ég var mjög ánægð með þetta en ég er líka mjög heppin að hafa gott fólk í kringum mig , gott stuðningsnet . Ég hef alltaf verið ótrúlega þakklát fyrir það . Ég er ekkert öðruvísi en hver annar , ég settist niður og gerði vinnuna . Ég fór í gegnum gagnrýnina , skrifaði hana niður og vann úr henni , “ segir hún . Alda ræðir gagnrýnina á næsta fyrirlestri . Mynd / Ernir Alda segir komandi fyrirlestur sinn vera þann stærsta hingað til , efnið sé allt nýtt og að hún hafi unnið margt af því sem hún kemur til með að ræða út frá gagnrýninni sem hún varð fyrir . „ Það verður líka mikið af efni frá öðru fólki núna og ég held að þessi fyrirlestur verði sá stærsti til þessa . Sérstaklega út af fólkinu sem er að koma og líka vegna þess að þessi fyrirlestur er fyrir fólk sem þorir að hugsa stærra , þorir að hugsa út fyrir landsteinana , “ segir Alda og bætir við : „ Ég var spurð að því um daginn af hverju ég kalla fyrirlestrana Life Masterclass og það er vegna þess að ég vil hafa þetta opið . Ég byrjaði á því að halda fyrirlestra um sölu og markaðssetningu og það var svo takmarkandi af því að það er svo margt í því sem við kemur andlegri heilsu og svo framvegis . Við erum alltaf að markaðssetja okkur . Sama hvort við séum að biðja um stöðuhækkun í vinnunni , kynna einhverja hugmynd eða þegar við eignumst nýja vini . Við erum alltaf að koma okkur á framfæri á einhvern hátt . Nafnið Life Masterclass hefur gefið mér það rými sem ég þarf til þess að tala um það sem fólkið í kringum mig og fólkið sem kemur á fyrirlestrana vill heyra . “ Stolt af því að hafa opnað umræðuna um andlega heilsu Á fyrirlestrinum sem Alda hélt á síðasta ári var andleg heilsa mikið rædd . Segist hún vera virkilega ánægð með umræðuna sem myndaðist í kjölfarið . „ Við störtuðum því svolítið að ræða opinberlega um andlega heilsu og ég er mjög stolt af því að hafa verið partur af þeirri umræðu þó svo að ég hafi ekki endilega verið í því hlutverki sem ég hefði viljað vera . En ég var þó allavegana í hlutverki og að hafa verið partur af umræðu um mikilvægi andlegrar heilsu og mikilvægi þess að afla sér upplýsinga og sinna sjálfum sér , það fyrir mér er stærsti sigurinn . Það að ég hafi náð að horfa á gagnrýnina þannig er ótrúlegt og ég veit að mamma er rosalega stolt af mér . Margir hefðu brotnað niður og hætt og þar sem ég bý í New York þá hefði ég alveg getað tekið ákvörðun um að koma aldrei aftur heim , en ég er ekki að gera þetta til þess að fólki líki vel við mig . Ég er að gera þetta til þess að hjálpa öðrum að koma sér á framfæri , “ segir hún . „ Ég ætla að útskýra nákvæmlega hvernig hugarfar mitt var fyrir , á meðan og eftir Kastljós . “ Aðspurð segist Alda hiklaust hafa tekið meira jákvætt út úr gagnrýninni og viðurkennir hún að í kjölfarið hafi hún lært mikið af mistökum sínum . „ Ég ætla að koma með það allt á Life Masterclass 3 og ég ætla að útskýra nákvæmlega hvernig hugarfar mitt var fyrir , á meðan og eftir Kastljós . Ég held að margir geti lært af því vegna þess að það eru margir sem vilja koma sér á framfæri en eru hræddir um að eitthvað svipað geti gerst fyrir þá . Það minnsta sem ég get gert er að deila þessu öllu með þeim , hvað ég lærði og gerði . Með því getur fólk lært bæði af mínum mistökum og því sem ég gerði vel . “ Einn dýrasti sálfræðingur heims á fyrirlestrinum Á fyrirlestrinum segist Alda vera með þrjá fræga gesta fyrirlesara sem hún er virkilega spennt fyrir að kynna fyrir Íslendingum . „ Þemað í ár er : „ Komdu þér á framfæri “ og gestir mínir munu fara yfir hvað það er sem þær gerðu rétt og rangt til þess að koma sér á framfæri í sinni grein . Guada Stewart er grafískur hönnuður fyrir heimsfrægar raunveruleikastjörnur og tónlistarmenn , hún mun fara yfir það hvernig hún fór frá því að þekkja engan í það að þekkja alla . Emily Knesevitch starfar við það að uppgötva nýja tónlistarmenn og koma þeim á samning hjá Atlantic Records útgáfufélagi en hjá þeim eru meðal annars Ed Sheeran , Lizzo , Missy Elliot og fleiri . Síðan verður Marisa Peer sem var kosin besti sálfræðingur Bretlands árið 2018 með fyrirlestur um „ þú ert nóg “ en hún er einn dýrasti sálfræðingur heims . Að lokum kemur Sydney Lai eigandi SQUAD Ventures sem er viðskiptahraðall sem hefur fengið yfir 4.320.000.000 milljónir íslenskra króna frá fjárfestum fyrir frumkvöðla á síðustu tveimur árum . Alda vill deila reynslu sinni með öðrum . Mynd / Ernir Nám skiptir engu máli en ástríða öllu Það vakti mikla athygli á dögunum þegar Alda auglýsti eftir starfsfólki á markaðsráðgjafastofu sína í New York en á síðasta ári sprakk reksturinn út og hefur Alda haft nóg á sinni könnu . „ Ég rek markaðsráðgjafastofu hérna úti í New York og á síðasta ári fékk ég rosalega stórt verkefni sem gerði það að verkum að ég hef haft nóg að gera . Ég ætla því að ráða inn þrjá nýja starfsmenn núna í janúar og ákvað að auglýsa líka á Íslandi . Mér finnst íslenskt hugarfar gagnvart vinnu svo geggjað , við erum svo ótrúlega góð í því að „ delivera “ og ég væri alveg til í að fá Íslending með mér í teymið hérna úti og sigra heiminn . Það væri ótrúlega skemmtilegt , “ segir Alda . Atvinnuauglýsing Öldu vakti sérstaka athygli vegna þess að hún bað sérstaklega um umsækjendur með mikla ástríðu fyrir starfi sínu en tók það fram að nám skipti hana engu máli . Þá gaf hún út að launin væru frá rúmlega 6 milljónum króna á ári til rúmlega 8,5 milljónir króna . „ Ég er bara opin fyrir öllu , það er kannski einhver þarna úti sem að hefur mögulega ekki menntað sig en er brjálæðislega klár í markaðssetningu og þá er ég með mjög stór og opin eyru , “ segir Alda . Fékk frítt út að borða Alda flutti nýlega frá Manhattan , þar sem hún hefur búið undanfarið ár , til Brooklyn þar sem hún býr nú með bestu vinkonum sínum í stórri íbúð . „ Ég vildi ekki búa ein lengur , mér fannst það leiðinlegt , þannig að við fluttum allar inn saman og það er búið að vera yndislegt . Við tölum oft um að við séum svona valin fjölskylda sem er æði . Við erum tuttugu og tvær saman hérna í svona stóru hópspjalli og erum mjög krúttleg samkynhneigð fjölskylda . Við erum allar rosalega góðar vinkonur og þær horfðu meðal annars á Áramótaskaupið með mér . Núna halda þær allar að ég sé sjúklega fræg og gera grín að mér alla daga , “ segir Alda og hlær . „ Það besta sem Áramótaskaupið gaf mér er eiginlega ótrúlega fyndið . Við fórum allar út að borða um daginn og þær voru að gera grín að mér en stærsti brandarinn í vinahópnum þessa dagana er að spyrja alla hvort þeir hafi hitt mig . Þetta fór svo þannig að þær sannfærðu þjóninn um að ég væri fræg og fóru að sýna honum myndbandið úr Áramótaskaupinu . Að lokum fengum við svo allar að borða og drekka frítt út á þetta , “ segir Alda ánægð .